Broj: 711-I-574-P-288-21/23-06-24

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Zorana Morovića općinskog načelnika Općine Sali,** na 190. sjednici, održanoj 14. listopada 2022.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Zorana Morovića, općinskog načelnika Općine Sali,** **vezano za okolnosti davanja koncesije na saljskoj novoj rivi za postavljanje fast food objekta te za zapošljavanja domara i komunalnog redara u Općini Sali neće se pokrenuti, s obzirom da je iz dostavljene dokumentacije ne proizlaze okolnosti koje bi upućivale da je dužnosnik povrijedio odredbu članka 7. točke c) ZSSI-a.**

Obrazloženje

U Povjerenstvu je dana 26. studenog 2021.g. pod brojem 711-U-5637-P-288/21-01-1 zaprimljena neanonimna prijava protiv dužnosnika Zorana Morovića, općinskog načelnika Općine Sali. U prijavi je navedeno da načelnik općine namješta natječaje za poslovne prostore i koncesije, što je jedan od načina sprječavanja vijećnika da preispituju odluke i način rada načelnika. Navedeno je da je tako Srećko Milić, vijećnik u Općini Sali, za svoje dugogodišnje bespogovorno dizanje ruku nagrađen koncesijom na saljskoj novoj rivi za postavljanje fast food objekta. Nadalje, navodi se da je sve počelo s počinje sa upitom Turističke zajednice Općine Sali prema Općinskom vijeću o suglasnosti za postavljanje ugostiteljskog objekta u kiosku za vrijeme održavanja manifestacije Kvalitetno-Dugi otok. Općinsko vijeće, a u kojem je vijećnik upravo Srećko Milić, da se složilo da Turistička zajednica Općine Sali postavi ugostiteljski objekt i prezentira proizvode dugootočkih OPG-ovaca tokom manifestacije. Međutim, Turistička zajednica da je nakon tih odluka raspisala novi natječaj i dala koncesiju za postavljanje kioska Nikoli Milicu i ………… tj. obrtu „Kuki“ iz Sali. Nikola Milić da je sin Srećka Milića i vijećnik Općine Sali od svibnja 2021. te osoba od Morovićevog povjerenja koja je u Općinskom vijeću zamijenila svog oca. Vlasnik obrta „Kuki“ da je …………., iako da je svima u Salima poznato daje Nikola Milić suvlasnik navedenog obrta u o kojem i svakodnevno radi. Navedeno je da se spomenuti fast-food objekt nije zakonski mogao postaviti na saljskoj rivi pa da se, a kako bi se taj problem riješio, morala organizirati manifestacija. Naime, postavljanje takvih objekata da je moguće jedino ukoliko se postavljaju u vrijeme trajanja neke manifestacije na rok do 90 dana. Općina i Turistička zajednica da su tako organizirali fiktivnu manifestaciju te omogućili Nikoli Milicu poslovanje na odličnoj lokaciji. Navedeno je i da fast-food nije uopće prodavao lokalne proizvode nego burgere i slično te je poslovao od 1.5.-10.10. tj. puno više od 90 dana i da je Turistička zajednica platila uređenje terase i nadstrešnicu koja je veća nego to dopusta Zakon. Također, da je natječaj bio objavljen 5 radnih dana te u predsezoni upravo zato da bi se eliminirali i oni koji bi možda i vidjeli natječaj. Nadalje, navedeno je da je, a kako bi osigurao što više glasova, Zoran Morović morao je i zaposliti neke ljude. Tako da je pred lokalne izbore 2021. objavljen fiktivni natječaj za Domara u Općini, a kako kako bi se …………. zaposlio u Lučkoj kapetaniji Sali. Naime, Kapetanija da nije mogla zaposliti nove radnike već samo koristiti radnike koji se nalaze u radnom odnosu sa državom (općine, gradovi, državne tvrtke i si.). Kako bi doskočili tom problemu Općina da je fiktivno na mjesec dana zaposlila …………….. koji je nakon toga prebačen u Lučku kapetaniju Sali, a da je zaposlenik Lučke Kapetanije i Nikola Milić kojemu je to zaposlenje koristilo da se može baviti ugostiteljskim poslom tokom ljetne sezone.

Nadalje, navedeno je Zoran Morović je za novog komunalnog redara zaposlio …………… iz Zadra, tajnika županijskog ogranka HSS-a, čiji je Morović predsjednik, lako je na natječaj bilo prijavljeno nekoliko kandidata iz Dugog otoka.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Zoran Morović obnaša dužnost općinskog načelnika Općine Sali u mandatu koji je započeo 24. svibnja 2021. te da je navedenu dužnost obnašao i u prethodna dva mandata. Stoga je, povodom obnašanja navedene dužnosti, Zoran Morović obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

U svrhu provjere osnovanosti navoda iz zaprimljene prijave, Povjerenstvo je od Općine Sali zatražilo informaciju je li Općina Sali u 2021. godini raspisala natječaj za radno mjesto domara, ako jest tko je zaposlen u navedenom natječaju, kada je u sistematizaciji radnih mjesta predviđeno ovo mjesto, je li osoba koja je zaposlena na natječaju potom trajno ili privremeno premještena kod drugog poslodavca, ako da tko je, kada i zašto o tome odlučio te ima li Općina Sali trenutno osobu koja je raspoređena na radno mjesto domara te je zatraženo da dostavi dokumentaciju o provedbi javnog natječaja, eventualnom premještaju te izvatkom iz općeg akta Općine Sali kojim je sistematizirano radno mjesto domara. Nadalje, zatraženi su podaci je li Općina Sali u 2021. raspisala javni natječaj za radno mjesto komunalnog redara , ako da koji su bili propisani uvjeti, je li bilo provedeno testiranje i provjera znanja, sposobnosti i vještina, tko je zaposlen na tom radnom mjestu te kome za svoj rad odgovara komunalni redar. Zaključno je postavljen upit kada se prvi put održala manifestacija „Kvalitetno Dugi otok“, ima li ista kontinuitet te u kojem je razdoblju održavana u 2021. godini.

Također, Povjerenstvo je od Turističke zajednice Općine Sali zatražilo podatak je li Turistička zajednica Općine Sali u 2021. raspisala javni natječaj za dodjelu koncesije postavljanja kioska na rivi u Salima, ako da koliko je trajao rok za zaprimanje prijava, koliko je prijava zaprimljeno te kome je i na koje razdoblje dodijeljena koncesija, tko je i temeljem kojih kriterija odlučio o dodjeli, je li Turistička zajednica Općine Sali financirala troškove uređenja terase i nadstrešnice koju je koristio koncesionar, te je li i kada je isti prestao obavljati ugostiteljsku djelatnost u kiosku, zajedno sa cjelokupnom dokumentacijom koja se odnosi na provedbu javnog natječaja.

Općina Sali očitovala se na traženje Povjerenstva dopisom KLASA: 041-01/22-01/01, URBROJ:2198/15-01-22-2 od 31. siječnja 2022. godine u kojem je navedeno da Općina Sali u 2021. godini nije raspisala natječaj za radno mjesto domara te da Pravilnikom o unutarnjem redu Jedinstvenog upravnog odjela Općine Sali nije ni predviđeno radno mjesto domara. Nadalje, da su gore navedenim Pravilnikom utvrđena sljedeća radna mjesta: Pročelnik jedinstvenog upravnog odjela, Voditelj općih, administrativnih i financijskih poslova, Viši stručni suradnik za opće poslove i strukturne fondove, administrativni referent, Administrativno-računovodstveni referent, Referent za komunalne poslove-komunalni redar, Tehničar za održavanje, Gerontodomaćica i Spremač. Nastavno na navedeno da je Općina Sali u dva navrata tijekom 2021. raspisala javni natječaj za radno mjesto Referent za komunalne poslove -komunalni redar iz razloga upražnjenog radnog mjesta zbog smrti službenika. Natječaj da je raspisan 06. srpnja 2021. i objavljen u „Narodnim novinama“ te da su u roku određenom u natječaju zaprimljene dvije prijave od kojih niti jedna nije udovoljavala formalnim uvjetima koje je natječaj propisao a to su: jedna godina iskustva na odgovarajućim poslovima i vozačka dozvola B.kategorije. O neispunjavanju uvjeta da su podnositelji prijava obavješteni pisanim putem te da testiranje, provjera znanja, sposobnosti i vještina nisu provedeni jer formalnopravno kandidata nije bilo. U privitku dopisa dostavljeni su objava javnog natječaja u „Narodnim novinama“ broj 77/2021, prijave na isti te obavijesti o neispunjavanju uvjeta podnositeljima prijava na natječaj.

U odnosu na javni natječaj za radno mjesto Referent za komunalne poslove-komunalni redar natječaj da je raspisan 24. rujna2021. uz natječaj za još dva radna mjesta i to: višeg stručnog suradnika za opće poslove i strukturne fondove i administrativnog referenta. Natječaj da je objavljen u „Narodnim novinama“ te da su pristigle dvije prijave od kojih jedna nije udovoljavala formalnim uvjetima koje je natječaj propisao( jedna godina iskustva na odgovarajućim poslovima) o čemu je podnositelj prijave pisanim putem obavješten. Nadalje, da je na pisanu provjeru znanja i sposobnosti i vještina pozvan jedan kandidat i to onaj čija je prijava bila pravodobna, uredna te je udovoljavala formalnim uvjetima natječaja. Pozvani kandidat da se odazvao provjeri te je zadovoljio na istoj i obavješten o izboru te pozvan na dostavu uvjerenja o zdravstvenoj sposobnosti. Navedeno je da se komunalni redar u Jedinstvenom upravnom odjelu Općine Sali zove ……………………. te da za svoj rad odgovara pročelniku Jedinstvenog upravnog odjela, sukladno odredbi članka 9. Pravilnika. U privitku dopisa dostavljeni su objava javnog natječaja u „Narodnim novinama“ broj 103/2021, prijave kandidata, obavijest o neispunjavanju uvjeta, obavijest o izboru, rješenje o prijmu, uvjerenje o zdravstvenoj sposobnosti i rješenje o rasporedu. Zaključno, navedeno je da se manifestacija „ Kvalitetno-Dugi otok“ prvi puta održala tijekom 2021. godine i to u razdoblju turističke sezone.

Turistička zajednica Općine Sali očitovala se na traženje Povjerenstva dopisom koji je zaprimljen 18. veljače 2022. u kojem je navedeno da je Turistička zajednica Općine Sali sa četiri partnera: JU PP Telašćica, Općina Sali i TZM Božava 2017. godine pokrenula izradu projekta pod nazivom: Kreiranje zajedničke oznake za promociju turističkog odredišta Dugi otok i otočkih proizvoda i usluga. Navedeno je da je rad na projektu trajao 240 dana te da je u ožujku 2018. godine donesena studija/projekt Kreiranja zajedničke oznake za promociju turističkog odredišta Dugi otok i otočkih proizvoda i usluga. Turistička zajednica Sali da je odabrana kao institucija da provodi studiju i njene ciljeve, od procesa izgradnje oznake do plana promocije oznake kvalitete. Također, navedeno je da je nakon što im je ukazano povjerenje partnera da vode studiju, Turistička zajednica Sali intenzivno krenula za realizacijom postavljenih ciljeva te da su registrirali oznaku Kvalitetno Dugi otok pri Državnom zavodu za intelektualno vlasništvo pod brojem Z20180977, te odmah objavili na stranicama turističke zajednice (www.dugiotok.hr) javni poziv za dodjelu oznake „Kvalitetno Dugi otok“, koji je otvoren trajno. Nadalje, osim objave Javnog poziva Turistička zajednica Sali da je intenzivno radila sa lokalnim OPG- ovcima na animaciji i afirmaciji istih da registriraju svoje proizvode i da se jave na Javni poziv, te im se pruža stalna pomoć kod prijava na dodjelu oznake HOP. Također, da osim provođenja ciljeva studije, Turistička zajednica Sali da je kontinuirano od 2014. godine organizirala u sklopu svojih događanja sajmove otočkih proizvoda, koji su i bili pokretač donošenja studije i pružala pomoć kod otvaranja Udruge za očuvanje smilja i ljekovitog bilja te registraciji proizvoda. Nadalje, da „vode“ i sufinanciraju nositelje oznake na sajmove izvan Dugog otoka (Zadar, Zagreb, Pašman, itd.).

U odnosu na raspisivanje javnog natječaja za dodjelu koncesije postavljanja kioska na rivi u Salima, navedeno je da Turistička zajednica nije bila obvezna istoga raspisati, budući Turistička zajednica nema ovlasti raspisivati koncesije, već je to nadležnost Općine (partnera TZ-a u provođenju projekta Kvalitetno Dugi otok), koja je javni poziv i raspisala, a na koje je Turistička zajednica dala svoje mišljenje.

Sto se tiče financiranja troškova uređenja terase i nadstrešnice koju je koristio koncesionar, navedeno je da je dio k.č. 11033/1 k.o. Sali u veličini od 30 m2 Općina prema Javnom natječaju dala u zakup za ugostiteljski objekt pod određenim uvjetima, a ostatak čestice u veličini od 95 m2 da je ustupljen Turističkoj zajednici Općine Sali za potrebe održavanja manifestacije „Kvalitetno - Dugi otok“ u razdoblju od 01. svibnja do 30. listopada 2021., sa dugoročnim planom održavanja od 5 godina. Turistička zajednica Općine Sali da je svoj dio javne površine od 95m2, ustupljen od strane Općine uredila za održavanje i provedbu manifestacije „Kvalitetno - Dugi otok“ na navedenom prostoru i da je postavila police koje su služile kao izložbeni prostor proizvoda koji nose oznaku Kvalitetno - Dugi otok, rashladnu vitrinu za proizvode, stolove i stolice za degustaciju proizvoda, 2 koša za smeće, oznaku Kvalitetno - Dugi otok i kamenu ogradu (koji nije fiksna) u dužini od 12 m2 koja je služila za vizualno ograđivanje izložbeno-degustacijskog prostora. Što se tiče vremena kada je koncesionar prestao obavljati svoju djelatnost u kiosku, navedeno je da se manifestacija Kvalitetno - Dugi otok za 2021. godinu prestala održavati 30. studenog kako je i dogovoreno, te je i koncesionar radio do navedenog datuma, budući mu je isto vjerojatno navedeno u Ugovoru o koncesiji.

U odnosu na početak održavanja manifestacije „Kvalitetno - Dugi otok i njenog kontinuiteta, rečeno je da je službeni početak održavanja manifestacije bio 01. svibnja 2021. godine, a samom početku su prethodile radnje, kao što su animiranje lokalnih proizvođača, održavanje sajmova lokalnih proizvoda, donošenje studije, pomoć proizvođačima kod prijava i dr. Nakon godina rada i priprema, u 2021. godini su se odlučili na korak više kod promocije i predstavljanja proizvođača, te da su temeljem studije/projekta Kreiranja zajedničke oznake za promociju turističkog odredišta Dugi otok i otočkih proizvoda u kojem se pod točkom 5.3. Izgradnja prepoznatljivosti asortimana proizvoda sa oznakom navodi da se cilj realizira kroz promoviranje na lokalnim promotivno-prodajnim manifestacijama uz mogućnost kušanja. Upravo kod realizacije tog cilja da je došlo do suradnje sa ugostiteljskim objektom u sklopu kojeg je omogućena degustacija i prodaja proizvoda kao i njihova implementacija u jelovnike. Dakle, proizvođačima je omogućeno da vidljivost njihovih proizvoda bude veća (u vremenu od 1. svibnja do 30. studenog), da proizvodi budu dostupniji potrošačima te da ih mogu degustirati. Plan je nastaviti sa ovom manifestacijom u kontinuitetu od 5 godina u istom vremenskom razdoblju. Dakle, ideja je bila da se što više ugostiteljskih objekata uključi u tu aktivnost te da lokalni proizvodi budu vidljiviji i dostupniji krajnjim potrošačima te je namjera Turističke zajednice i dalje raditi na promociji lokalnih proizvoda te svakom tko zatraži pomoć, asistenciju ili slično od strane Turističke zajednice, pomoći u skladu sa njihovima ovlastima i mogućnostima. Kao prilog dopisu dostavljeni su je Odluka iz Službenog glasnika Općine Sali broj 2/2021, Mišljenje Turističke zajednice Sali te Rješenje Državnog zavoda za intelektualno vlasništvo.

Povjerenstvo je uvidom u dostavljenu dokumentaciju utvrdilo da Općina Sali tijekom 2021. godine uopće nije raspisala natječaj za radno mjesto domara, a da je raspisan natječaj za radno mjesto referent za komunalne poslove-komunalni redar 24. rujna 2021. godine uz natječaj za još dva radna mjesta te da su na isti pristigle dvije prijave od kojih je samo jedna udovoljavala uvjetima natječaja. Također, utvrđeno je da je na provjeru znanja, sposobnosti i vještina pozvan kandidat čija je prijava bila uredna, pravodobna i udovoljavala formalnim uvjetima natječaja te da je pozvani kandidat zadovoljio na provjeri te je slijedom navedenog donijeto rješenje o prijemu i rasporedu u državnu službu. Zaključno, Povjerenstvo nije utvrdilo povezanost između kandidata izabranog na radno mjesto komunalnog redara i dužnosnika Zorana Morovića u smislu mjerodavne odredbe ZSSI-a.

U odnosu na dio prijave koji se odnosi na davanje koncesije na saljskoj rivi za postavljanje fast-food objekta, Povjerenstvo je uvidom u zaprimljenu dokumentaciju utvrdilo da Turistička zajednica Općine Sali nije raspisala javni natječaj za dodjelu koncesije, s obzirom da nema ovlasti raspisivati koncesije, već je to nadležnost Općine kao partnera. Također, utvrđeno je da je Turistička zajednica Općine Sali uređivala samo svoj dio javne površine, ustupljen od strane Općine Sali za potrebe održavanja manifestacije „Kvalitetno- Dugi otok“

Slijedom navedenog, s obzirom da nije utvrđeno da postoje okolnosti koje upućuju da bi dužnosnik Zoran Morović zloupotrijebio posebna prava dužnosnika, Povjerenstvo je odlučilo kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Zoran Morović, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana